钦定古今图书集成/明伦汇编/官常典/第785卷 > 周渭
## 钦定古今图书集成/明伦汇编/官常典/第785卷 > 周渭

按《宋史》本传，“渭字得臣，昭州恭城人。幼孤，养于诸父，
力学，工为诗。刘𬬮据五岭，昭州，皆其地也，政繁赋重，
民不聊生。渭率乡人六百逾岭，将避地零陵。未至，贼
起，断道绝粮，复还恭城，则庐舍煨烬。遂奔道州，为盗
所袭。渭脱身北上。建隆初，至京师，为薛居正所礼。上
书言时务，召试，赐同进士出身，解褐白马主簿。县大”
吏犯法，渭即斩之。上奇其才，擢右赞善大夫。时魏帅
符彦卿专恣，朝廷选常参官强干者莅其属邑，以渭
知永济县。彦卿郊迎，渭揖于马上，就馆，始与相见，略
不降屈。县有盗伤人而逸，渭捕获并暴。匿者按诛
之，不以送府。乾德中，通判兴州。州领罝口砦多戍兵，
监军敖狠，纵其下为暴，居人苦之。渭驰往谕以祸福，
斩其军校，众皆慑服。诏书嘉奖，命兼本砦钤辖。开宝
元年，凤州七房冶主吏盗隐官银，择渭往代。周岁，羡
课数倍，赐绯鱼，又迁知棣州。殿直傅延翰为监军，谋
作乱走契丹，为部下所告。渭擒之以闻，命械至阙下，
鞫得实，斩于西市。渭在郡以简肃称，及还，吏民遮道
泣留，俄诏赐钱百万。太平兴国二年，为广南诸州转
运副使。初，渭之入中原，妻子留恭城。开宝三年平广
南，诏昭州访求，赐钱米存恤之。及是，渭始还故里，乡
人以为荣。渭奏去刘𬬮时税算之繁者，重定田赋，兴
学校。迁殿中丞。属有事交阯，主将逗挠无功，有二败
卒擐甲先至邕州中，夺民钱，渭捕斩之，后至者悉令
解甲以入，讫无敢犯。移书交阯，谕“朝廷威信，将刻日
再举。”黎桓惧，即遣使入贡。就加监察御史，在岭南凡
六年，徙知扬州，进殿中侍御史，改两浙东、西路转运
使，入为盐铁判官，迁侍御史，历判户部、度支二勾院，
出知亳州，赐金紫。俄换宋州，加职方员外郎，为益州
转运使。坐从子违诏市马，黜为彰信军节度副使。咸
平二年，真宗闻其清节，召还，将复用，诏下而卒，年七
十七。上闵其贫，不克葬，赙钱十万，以其子建中为乘
氏主簿。渭妻莫荃，贤妇人也。渭北走时，不暇与荃诀。
二子孩幼，荃尚少，父母欲嫁之，荃泣誓曰：“渭非久困
者，今违难远适，必能自奋。”于是亲蚕绩碓舂以给朝
夕。二子皆毕婚娶。凡二十六年复见渭，时人异之。朱
昂著《莫节妇传》纪其事。